Kahekümnes Komisjoni direktiiv 97/1/EÜ,

10. jaanuar 1997,

millega kohandatakse tehnika arengule liikmesriikides kosmeetikatoodete kohta vastuvõetud õigusaktide ühtlustamist käsitleva direktiivi 76/768/EMÜ II, III, VI ja VII lisa

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse liikmesriikides kosmeetikatoodete kohta vastuvõetud õigusaktide ühtlustamist käsitlevat nõukogu 27. juuli 1976. aasta direktiivi 76/768/EMÜ, [1] viimati muudetud komisjoni direktiiviga 96/41/EÜ, [2] eriti selle artiklit 12,

olles nõu pidanud kosmeetika teaduskomiteega

ning arvestades, et:

Prantsusmaa valitsus on teatanud komisjonile direktiivi 76/768/EMÜ artikli 12 kohaselt, et ta on peatanud üheks aastaks kosmeetikatoodete ja isikliku hügieeni toodete turuleviimise tasuta või tasu eest, mis sisaldavad üle kuue kuu vanuse veise või üle 12 kuu vanuse lamba või kitse ajust, seljaajust või silmamunast saadud ekstrakte;

komisjoni otsusega 96/362/EÜ, [3] millega muudetakse komisjoni otsust 96/239/EÜ erakorraliste kaitsemeetmete kohta veiste spongioosse entsefalopaatia suhtes, [4] sätestatakse, et Ühendkuningriik ei tohi eksportida oma territooriumilt teistesse liikmesriikidesse või kolmandatesse riikidesse Ühendkuningriigis tapetud veistest saadud tooteid, mis on muu hulgas ette nähtud kasutamiseks kosmeetikatoodetes, välja arvatud selle otsuse lisas loetletud tooteid, ja et Ühendkuningriik lubab selles nimetatud toodete tootmist ainult ametliku veterinaarjärelevalve all olevas ettevõttes, mille puhul on tõestatud, et need tegutsevad lisas sätestatud tingimuste kohaselt;

veiste spongioosne entsefalopaatia (BSE) on Ühendkuningriigis ulatuslikult levima hakanud; selle geograafiline levik ei ole praegu veel täielikult selgunud;

praegu ei ole võimalik seda haigust peiteajal avastada;

teaduslikult põhjendatud teadmisi spongioosse entsefalopaatia kohta tuleb pidevalt juurde; uut teavet võib saada rahvusvaheliselt tunnustatud asutuste, näiteks Maailma Tervishoiuorganisatsiooni, teadusväljaannetest ja aruannetest;

Creutzfeldt-Jakobi tõve teisendi (CJD-V) esinemine viitab võimalusele, et BSE võib kanduda inimestele; siiski ei ole põhjuslikku seost Creutzfeldt-Jacobi tõve (CJD) teisendi ja inimeste kokkupuute vahel veiste spongioosse enstsefalopaatia (BSE) tekitajaga veel leitud;

praegu olemasolevate andmete kohaselt on avastatud nakkavust veiste spongioossesse entsefalopaatiasse haigestunud veiste ajus, seljaajus ja silmades;

tunnistatakse, et soovitatud inaktiveerimismeetodeid ei saa kosmeetikatoodete sektoris aju-, seljaaju- ja silmaekstraktide puhul kasutada;

kosmeetikatööstuses on juba aastaid rakendatud riiklike ja rahvusvaheliste ametite soovitusi, mis käsitlevad veiste spongioosset entsefalopaatiat; 22. aprillil 1996 soovitas Euroopa Kosmeetika-, Hügieeni- ja Parfümeeriatarvete Assotsiatsioon (COLIPA) oma liikmetel mitte kasutada veiste ajust, seljaajust ja silmadest saadud veisekudesid või veisekudede ekstrakte; lamba ja kitse ajust, seljaajust ja silmadest saadud kudesid ja vedelikke ning nendest saadud koostisaineid kosmeetikatoodetes praktiliselt ei kasutata;

kosmetoloogia teaduskomitee esitas 21. oktoobril 1994, 29. märtsil, 11. aprillil ja 18. juulil 1996 arvamused riskide kohta, mis võivad tekkida veistelt pärinevate toodete kasutamisega, mille vahendusel BSE tekitaja võib nakatada;

kosmetoloogia teaduskomitee esitas 2. oktoobril 1996 arvamuse, mille kohaselt ei saa välistada ohtusid, mis on seotud veise, lamba või kitse ajust, seljaajust või silmadest saadavate kudede ja vedelike või nendest saadud koostisainete kasutamisega kosmeetikatoodetes;

kogemused on näidanud, et skreipi ei ole inimestele ohtlik; viimased andmed on siiski tõestanud, et BSE tekitaja võib lammastele üle kanduda; seetõttu on vaja arvesse võtta, et BSE edasikanduvusspekter on laiem kui skreipil;

tuleb võtta meetmeid tarbijate tervise ja ohutuse tagamiseks ja mitte jääda ootama ümberlükkamatuid teaduslikke tõendeid BSE ja CJD või nende teisendite vahelise põhjusliku seose kohta;

seetõttu on mõistlik ajutiselt keelata veisest, lambast ja kitsest saadavate koostisainete kasutamine kosmeetikatoodetes;

käesolev direktiiv tuleb hiljemalt kahe aasta möödumisel lisas loetletud meetmete rakendamisest uuesti läbi vaadata, kui kõiki eespool nimetatud asjaolusid on kontrollitud;

käesolevas direktiivis ettenähtud meetmed on kooskõlas kosmeetikatoodete sektoris tehniliste kaubandustõkete kõrvaldamist käsitlevate direktiivide tehnika arengule kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/786/EMÜ muudetakse käesoleva direktiivi lisa kohaselt.

Artikkel 2

Liikmesriigid võtavad kõik vajalikud meetmed, millega tagatakse, et alates 30. juunist 1997 ei viida turule kosmeetikatooteid, mis sisaldavad lisas ettenähtud aineid.

Artikkel 3

Hiljemalt kahe aasta möödumisel direktiivi jõustumisest esitab komisjon ettepaneku käesoleva direktiivi võimaliku muutmise kohta, võttes arvesse teaduse arengut.

Artikkel 4

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 30. juunil 1997. Liikmesriigid teatavad neist viivitamata komisjonile.

Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 5

Käesolev direktiiv jõustub kolmandal päeval pärast selle avaldamist Euroopa Ühenduste Teatajas.

Artikkel 6

Käesolev direktiiv on adresseeritud liikmesriikidele.

Brüssel, 10. jaanuar 1997

Komisjoni nimel

komisjoni liige

Emma Bonino

[1] EÜT L 262, 27.9.1976, lk 169.

[2] EÜT L 198, 8.8.1996, lk 36.

[3] EÜT L 139, 12.6.1996, lk 17.

[4] EÜT L 78, 28.3.1996, lk 47.

--------------------------------------------------

LISA

Direktiivi 76/768/EMÜ II lisasse lisatakse järgmine number:

"419. Veise, lamba ja kitse ajust, seljaajust ja silmadest saadud koed ja vedelikud ning nendest saadud koostisained."

--------------------------------------------------